Οριστικοποιείται, όπως όλα δείχνουν, η απόφαση της κυβέρνησης να δώσει κοινωνικό μέρισμα εντός του τρέχοντος έτους στους οικονομικά ασθενέστερους .

Τη σχετική απόφαση προανήγγειλε ουσιαστικά προ ημερών ο ίδιος ο πρωθυπουργός, Κυριάκος Μητσοτάκης, ο οποίος κατά τη διάρκεια ανοιχτής συζήτησης με τον αρθρογράφο της εφημερίδας «New York Times», Roger Cohen, στο πλαίσιο των εργασιών του Athens Democracy Forum, προανήγγειλε την καταβολή κοινωνικού μερίσματος στο τέλος του χρόνου, αφού υπάρχει πλεόνασμα.

Συγκεκριμένα, ο πρωθυπουργός σημείωσε:

«Πριν τις 7 Ιουλίου υπήρχε δημοσιονομικό κενό, τώρα αναμένεται επιπλέον πλεόνασμα για το 2019. Το όποιο επιπλέον πλεόνασμα θα δοθεί το Δεκέμβριο για τη στήριξη των πολιτών».

Ακολούθησε ο κυβερνητικός εκπρόσωπος, Στέλιος Πέτσας, ο οποίος προσδιόρισε το ποσό που θα δοθεί στα περίπου 300 εκατ. ευρώ, ενώ για τους δικαιούχους τόνισε πως «στόχος είναι να βοηθήσουμε τους μη έχοντες. Θα δούμε στο τέλος του χρόνου τις δημοσιονομικές δυνατότητες και τα χρήματα θα κατευθυνθούν εκεί που πρέπει».

Το ενδεχόμενο να δοθεί κοινωνικό μέρισμα το 2019 είχε αφήσει στο παρελθόν και ο υπουργός Οικονομικών, Χρήστος Σταϊκούρας, υπογραμμίζοντας ότι «εάν το Νοέμβριο υπάρχουν δημοσιονομικά περιθώρια να πετύχουμε και να υπερκαλύψουμε το στόχο, προφανώς αυτός ο δημοσιονομικός χώρος θα αξιοποιηθεί».

Η δυσάρεστη έκπληξη

Με βάση τα παραπάνω - και παρά τα όσα γράφονται τις τελευταίες ημέρες αναφορικά με τους δικαιούχους και τα ποσά, προκύπτει μια εξαιρετικά δυσάρεστη έκπληξη για το κοινωνικό μέρισμα 2019: το τελικό ποσό που θα πάρουν - όσοι το πάρουν - θα είναι εξαιρετικά μειωμένο σε σχέση με τα προηγούμενα χρόνια.

Θυμίζουμε ότι το 2018 μοιράστηκαν 1,4 εκατ. νοικοκυριά περίπου 800 εκατ. ευρώ.

Τα ποσά που πήραν ξεκινούσαν από τα 200 ευρώ και έφταναν τα 1.200 ευρώ.

Φέτος όμως το ποσό που θα διατεθεί είναι περίπου 300 εκατ. ευρώ. Πράγμα που σημαίνει ότι είτε οι δικαιούχοι θα είναι λιγότεροι, είτε τα τελικά ποσά θα είναι εξαιρετικά μειωμένα σε σχέση με τα προηγούμενα χρόνια.

Τα ποσά που δόθηκαν το 2018

Μονοπρόσωπο νοικοκυριό (ένας ενήλικας μόνος)

Εισόδημα 0 – 5.000 ευρώ ενίσχυση 450 ευρώ

Εισόδημα 5.000 – 7.000 ευρώ ενίσχυση 350 ευρώ

Εισόδημα 7.000 – 9.000 ευρώ ενίσχυση 250 ευρώ

Δυο ενήλικα μέλη (π.χ. ζευγάρι χωρίς παιδιά):

Εισόδημα 0 – 7.500 ευρώ ενίσχυση 675 ευρώ

Εισόδημα 7.500 – 10.500 ευρώ ενίσχυση 525 ευρώ

Εισόδημα 10.500 – 13.500 ευρώ ενίσχυση 375 ευρώ

Δύο ενήλικα και ένα ανήλικο μέλος (π.χ. ζευγάρι με παιδί)

Εισόδημα 0 – 8.750 ευρώ ενίσχυση 787 ευρώ

Εισόδημα 8.750 – 12.250 ευρώ ενίσχυση 612 ευρώ

Εισόδημα 12.250 – 15.750 ευρώ ενίσχυση 437 ευρώ

Τρία ενήλικα μέλη ή δυο ενήλικα και δυο ανήλικα μέλη (π.χ. ζευγάρι με δυο παιδιά)

Εισόδημα 0 – 10.000 ευρώ ενίσχυση 900 ευρώ

Εισόδημα 10.000 – 14.000 ευρώ ενίσχυση 700 ευρώ

Εισόδημα 14.000 – 18.000 ευρώ ενίσχυση 500 ευρώ

Τρία ενήλικα και ένα ανήλικο μέλος ή δυο ενήλικα και τρία ανήλικα μέλη (π.χ. ζευγάρι με τρία παιδιά)

Εισόδημα 0 – 11250 ευρώ ενίσχυση 1012.5 ευρώ

Εισόδημα 11.250 – 15.750 ευρώ ενίσχυση 787 ευρώ

Εισόδημα 15.750 – 20.250 ευρώ ενίσχυση 562 ευρώ.